BA vet at forrige uke gikk byutviklingsbyråd Filip Rygg rundt i gangene i rådhuset og truet med å gå av, dersom de andre borgerlige partiene i byrådet, Høyre og Frp, ikke gikk inn for den såkalte kompromissløsningen.

Det vil si: Regulering av Bybanen langs Bryggen samtidig som en regulering av Bybanen i tunnell ved Kjøttbasaren.

Hans trusler ble oversett.

Både Høyre og Frp sine bystyregrupper nektet å gå med på en regulering av Bybanen langs Bryggen på sine gruppemøter torsdag kveld.

Poenget er at Rygg har selv sagt at han ikke kan legge frem en sak han ikke kan stå inne for. Dersom resten av byrådet kreves at han legger frem en byrådssak der eneste alternativet for Bybanen ut av sentrum er tunnel, kan det tenkes at Rygg selv velger å gå av eller skifte rolle i byrådet.

BYRÅDSLEDEREN

I alle fall har byrådet innkalt til en pressekonferanse klokken 1000 i dag, uten noen agenda. Ingen vil si noe om hva det handler om. Det er Ragnhild Stolt-Nielsen som står som innkaller til pressekonferanse.

Mens Frps folk ikke ante hvorfor det var innkalt til pressekonferanse i dag, så visste Terje Gilje, leder i Bergen KrF, det.

– Men jeg ber om forståelse om at jeg ikke kan si noe om det, sier Gilje til BA.

Informasjonsdirektør Eva Hille sier at hun ikke kan si noe om hva som skjer.

– Og dette skjedde så fort. Dere får nesten bare komme hit på rådhuset, sier informasjonsdirektør Eva Hille i Bergen kommune til BA.